送景文
作者：釋道潜
朝代：宋

paragraphs: 交游盡四海，厚我乃無幾。
劉侯軀七尺，堂堂信英偉。
中剛冷如鐵，萬事肯料理。
相逢傾蓋餘，眷眷極終始。
東南久徹警，將領用儒士。
三年湖山游，屢得陪屐齒。
長謠傲雲壑，草木俱披靡。
詞鋒剉萬象，搜索泣山鬼。
珠璣溢錦囊，所得真富矣。
軒冕本儻來，功名徒爾耳。
一廛聞已卜，視此猶脫屣。
歲晚匡廬山，高棲踵前軌。